Pannónia Kincse Nyitott Porta Hálózat

Ügyrend

# Preambulum:

A Pannónia Kincse Leader Egyesület működési területén a gazdák, helyi termék előállítók illetve agroturisztikai szolgáltatók 2025.február 27-én egy együttműködési megállapodás, aláírásával kezdeményezték egy térségi hálózati együttműködési rendszer, az ún. „*Pannónia Kincse Nyitott Porta Hálózat*” megalapítását. A Hálózat a Pannónia Kincse Egyesület közgyűlésének jóváhagyó döntésével 2025. február 27 -én jött létre az Egyesület részeként, az Egyesület alapszabályának IV/8. pontjában szabályozott ún. „*szervezeti egységként*”.

Az Egyesület alapszabályának rendelkezése alapján a Hálózat az ügyrendjét maga állapítja meg az alábbiak szerint.

# Általános rendelkezések

* 1. A szakmai hálózat neve: Pannónia Kincse Nyitott Porta Hálózat
	2. A Pannónia Kincse Nyitott Porta Hálózat nem önálló jogi személy, a Pannónia Kincse Egyesület részeként a Nyitott Porta egyesületi tagok speciális érdekeinek hatékonyabb kifejezésére és érdekérvényesítése érdekében működő szakmai szervezet.
	3. A szakmai hálózat önállóan szervezi szakmai programját, ügyrendjét maga állapítja meg, azonban az nem lehet ellentétes az Egyesület alapszabályával és belső szabályzataival.
	4. A szakmai hálózat misszióját, célját, feladatait egy együttműködési megállapodásban rögzítette.

# A szakmai hálózat tagjainak vállalásai

* 1. A szakmai hálózat tagjává a Pannónia Kincse Egyesület azon térségi gazda, helyi termék előállító, vagy agroturisztikai szolgáltató egyesületi tagjai válhatnak, akik teljesítik az alábbi követelményeket:
		1. Egyetért a Hálózat céljaival és betartja a közösen kidolgozott együttműködési szabályokat.
		2. Rendszeresen vendégeket fogad gazdaságában illetve a szolgáltatása helyén *(a továbbiakban: Portáján)*. Valamennyi hálózati tagnak kötelező legalább évente a Pannónia Kincse LEADER Egyesület által szervezett Nyitott Porta Napokon megnyitnia a portáját a vendégek illetve a vásárlók előtt. Ezen vendégfogadási illetve nyitvatartási napok adatait előzetesen *(lehetőleg legalább 1 hónappal korábban)* meg kell jeleníteni a közös hálózati marketing csatornákon *(pl. honlapon)*. A hálózati tag a vállalt nyitvatartást mindenkor betartja. Amennyiben az előre jelzett időpontokon mégis változtatni kényszerül, azt időben jelzi a szükséges helyeken.
		3. Gondoskodik a látogatóbarát fogadtatásról. Biztosítja a Porta által kínált szolgáltatások kapcsán jogosan elvárható vendégfogadási körülményeket. A vendég- illetve vásárlói visszajelzéseket megvizsgálja, a jogos kifogásokat érdemben kezeli. A minőségi vendégfogadás érdekében minden Portának legalább a következő szolgáltatásokat biztosítania[[1]](#footnote-1) kell:
			1. Vendégmosdó *(WC és kézmosó)*.
			2. Esővédett hely, ahol a vendégek fogadása történik *(pl. lábaspajta, beltéri kóstoltató/bemutató helyiség)*.
			3. Infrastruktúra az információs anyagok kihelyezéséhez *(pl. polc a szórólapoknak)*.
			4. Rendszeresen aktualizált saját honlap vagy facebook oldal a Porta szolgáltatásainak, programjainak bemutatása céljából.
			5. Saját vagy más Nyitott Porta Hálózatban részt vevő gazda termékeinek népszerűsítése *(legalább a meghirdetett vendégfogadási illetve nyitvatartási napokon)*.
		4. Hiteles információt ad termékeiről, szolgáltatásairól. Különösen fontos, hogy amennyiben más termelők termékeit is felkínálja Portáján, ezt vendégei számára nyilvánvalóvá kell tennie, e termékeket sajátjaként nem tűntetheti fel.
		5. Betartja a releváns hatósági előírásokat, jogszabályokat. A Portánál kínált termékek és szolgáltatások vonatkozásában betartja a releváns hatósági előírásokat illetve jogszabályokat *(pl. higiénia, baleset-megelőzés)*.
		6. Ajánlja a többi hálózati tagot vendégeinek. A Hálózathoz tartozó más porták kínálatát indirekt módon *(pl. közös marketing anyagok kihelyezésével)*, s a lehetőségekhez mérten direkt módon is ajánlja a Porta látogatóinak.
		7. Aktívan részt vesz a Hálózat programjaiban. Részt vesz a számára releváns hálózati együttműködési kezdeményezésekben, rendezvényeken, programokon, különösen a Hálózati Tanács üléseken, tevékenyen részt vesz azok megvalósításában, a megvalósult közös fejlesztések működtetésében, fenntartásában.
		8. Részt vesz a Hálózat marketing tevékenységeiben. *(Például használja a közös arculati elemeket; időben megküldi a bemutatkozó anyagot közös kiadványhoz; fogadja a forgatócsoportot egy esetleges bemutatkozó kisfilm készítéskor.)*
		9. Egyesületi tagságot tart fenn a Pannónia Kincse Egyesületben.
		10. Befizeti az előírt hálózati hozzájárulásokat. Teljesíti a hálózati tagok döntése alapján meghatározott hálózati tagokat terhelő pénzbeli hozzájárulások befizetését. A kötelező hozzájárulás összege hálózati tag portánként évi 30.000,- Ft, amelyet a belépéssel egyidejűleg, illetve tárgyév március 31-ig szükséges rendezni. A tagdíj összegét a Hálózati Tanács évente felülbírálhatja. A befizetett hálózati hozzájárulást az Egyesület kizárólag a szakmai hálózat munkájának támogatása érdekében (például pályázati önerőként) használhatja fel.

# A szakmai hálózati tagjainak jogai

* 1. A szakmai hálózat tagja jogosult:
		1. A Hálózati Tanács ülésen szavazati és tanácskozási joggal részt venni, felszólalni, indítványokat és a napirendi pontokra javaslatot tenni, véleményt nyilvánítani a Hálózat, a szakmai vezetőség tevékenységéről, felvilágosítást kérni a Hálózat működéséről.
		2. A Hálózat tagja a szakmai vezetőség tagjának megválasztható.
		3. A Hálózat tagja részt vehet a Hálózat által szervezett rendezvényeken, programokon, marketing akciókban, élhet a tagságot megillető kedvezményekkel.
		4. A Hálózat tagja meghatalmazottja útján is élhet jogaival. Szakmai vezetőség tagnak meghatalmazott kizárólag abban az esetben választható meg, amennyiben az írásos meghatalmazás erre kiterjed. A meghatalmazottként megválasztott szakmai vezetőségi tag tisztsége – az általános szabályokon túl -, megszűnik a meghatalmazó hálózati tag ezirányú meghatalmazásának visszavonásakor, illetve a meghatalmazó hálózati tag hálózati tagságának megszűnésekor.

# A szakmai hálózati tagság keletkezése

* 1. A Pannónia Kincse Nyitott Porta Hálózat alapító dokumentumát, a Kartát aláíró egyesületi tagok vállalják, hogy a Kartában és jelen Ügyrendben foglalt vállalásokat legkésőbb **2026.június 30-ig** teljesítik. A Kartát aláíró egyesületi tagok jelentik a Hálózat **alapító tagság**át. Amennyiben a megadott határidőig az alapító tag nem teljesíti az előírt vállalásokat, a hálózati tagsága és az alapító tagsága 2026. július 1- ével megszűnik.
	2. Azok a gazdák, helyi termék előállítók, kézművesek, népi iparművészek illetve agroturisztikai szolgáltatók, akik az alapítást követően szeretnének belépni a Hálózatba, ők először a Pannónia Kincse Egyesület tagjai közé kell, hogy belépjenek az Egyesület alapszabályában rögzített módon. A szakmai hálózati taggá ezen egyesületi tagok csak akkor válhatnak, amikor teljesítik az Együttműködési megállapodásban illetve jelen Ügyrendben foglalt elvárásokat, megfelelnek az előírásoknak. A hálózati taggá válásig a potenciális belépő egyesületi tagok tanácskozási joggal – *szavazati jog nélkül* – részt vehetnek a Hálózat munkacsoport ülésein, tanács ülésein illetve az egyéb releváns szakmai eseményeken. A hálózati taggá válást ezen egyesületi tagok belépési kérelem kitöltésével, írásbeli nyilatkozattal kezdeményezik.
	3. Az előírásoknak való megfelelés – jelöltenként alapesetben két alkalommal - helyszíni látogatás során kerül vizsgálatra az érintett Portánál *(az alapító tagoknál is)* előre egyeztetett időpontban. Az első látogatás szemrevételező, tanácsadó jellegű, amelynek keretében feljegyzés készül arról, hogy a jelöltnek milyen fejlesztéseket, változtatásokat szükséges megtennie az előírásoknak való megfelelés érdekében. A feljegyzés szerinti változtatások végrehajtásának vizsgálata, a végső ellenőrzés a második helyszíni látogatás alkalmával valósul meg. Abban az esetben, ha az első látogatás során nem születik változtatási, fejlesztési javaslat, akkor a megfelelés jóváhagyása egy látogatás alapján is megtörténhet, nem szükséges második látogatást

tenni. A helyszíni látogatásokon legalább a Pannónia Kincse Nyitott Porta Hálózat szakmai vezetőségének 1 tagja és az Egyesület 1 fő delegáltja vesz részt. A látogatások a hálózati tagok számára nyilvánosak. A helyszíni látogatásokat első körben legkésőbb 2025. március 31-ig meg kell valósítani.

* 1. A helyszíni látogatásokat követően a hálózati tagságról a Hálózat szakmai vezetőségének javaslata alapján a Hálózati tagok hoznak döntést a soron következő tanács ülés során. A **döntés**ről az érintettet írásban szükséges értesíteni, továbbá pozitív elbírálás esetén a Hálózat oklevél átadásával tanúsítja a hálózati tagság elérését. **Elutasítás** esetén az írásbeli értesítés részletes indoklást is kell, hogy tartalmazzon, amely rávilágít arra, hogy milyen változtatásokat szükséges a jelöltnek megtennie a hálózati tagság jóváhagyása érdekében.

# A szakmai hálózati tagság megszűnése

* 1. A hálózati tagság megszűnhet a természetes személy tag halálával, a jogi személy tag jogutód nélküli megszűnésével, önkéntes kilépéssel, valamint kizárással.
	2. A Hálózat kizárja a tagjai sorából azt a tagot, amely többé már nem felel meg a Kartában foglaltaknak, különösen amennyiben nem teljesíti a hálózati tagoktól elvárt vállalásokat. Amennyiben az indokolt, a hiányosságok kivizsgálása érdekében ismételt helyszíni látogatásra is sor kerülhet előre egyeztetett időpontban. A feltárt hiányosságok pótlására az érintett írásbeli felszólítást kap ésszerű határidő kikötése mellett legfeljebb 2 alkalommal. A hiányosság pótlásáig az érintett jogosultságai felfüggesztésre kerülhetnek *(pl. átmenetileg nem szerepel a honlapon)*. Indokolt esetben a Hálózat szakmai vezetősége a kizárási eljárást meghatározott időpontig felfüggesztheti *(például vis major helyzetben)*. A Hálózat szakmai vezetőségének javaslatára a Hálózati tagok az érintettet kizárhatják a soron következő Tanács ülés alkalmával, amelyre kizárólag a megjelent hálózati tagok 75%+1 szavazatával kerülhet sor. A döntésről az érintett részletes indoklással ellátott írásbeli értesítést kap.

# A szakmai hálózati döntéshozatali folyamata

* 1. A Pannónia Kincse Nyitott Porta Hálózat döntéshozó szerve az ún. **Hálózati Tanács**, amelyet a hálózati tagok összessége alkot. A Tanácsot szükség szerint, de legalább évente egyszer össze kell hívni. 2025. április 30-ig *(az alapító hálózati tagok vállalásának helyszíni látogatás keretében történő ellenőrzéseinek tervezett végső lezárásáig)* a hálózati tagságot kizárólag az alapító tagok képezik, így a Tanács ülések során kizárólag ők jogosultak a döntések meghozatalában szavazati joggal részt venni. 2025. április 7-től a Tanács üléseken az elvárásoknak megfelelt *(helyszíni látogatást követően pozitív döntéssel érintett)* hálózati tagok jogosultak részt venni a döntéshozatalban kizárólagosan.

Mivel a Pannónia Kincse Nyitott Porta Hálózat nem önálló jogi személy, hanem a Pannónia Kincse Egyesület részét képező szerveződés, ezért a Hálózati Tanács bizonyos döntéseinek életbelépéséhez szükség van a Pannónia Kincse **Egyesület döntéshozó szervei**nek illetve kötelezettségvállalójának *(Közgyűlés, Elnökség, Elnök, Munkaszervezet vezető)* **jóváhagyásá**ra is (*például pályázatok benyújtása a hálózathoz kapcsolódóan)*. Továbbá ugyanezen okból a Hálózat döntéseinek végrehajtásában az Egyesület munkaszervezete működik közre az Egyesület Elnökének, Elnökségének felügyelete mellett. A Hálózat döntései nem lehetnek ellentétesek az Egyesület alapszabályával és belső szabályzataival, amire a Hálózat ülésein az Egyesület képviseletében jelen lévő személyek *(elnök, munkaszervezet vezető)* felügyelnek elsősorban.

* 1. A **Tanács** ülésekkel kapcsolatos **eljárás**i szabályok:
		1. A Tanácsot a Pannónia Kincse Egyesület munkaszervezetvezető hívja össze elektronikus úton *(e-mail-en)* a szakmai vezetőség kezdeményezésére. A meghívón fel kell tüntetni az ülésen megtárgyalásra javasolt napirendi pontokat.
		2. A Tanács ülésen a levezető elnöki feladatokat az Egyesület munkaszervezetvezetője látja el. Az Egyesület munkaszervezetvezetőjének akadályoztatása esetén a szakmai vezetőség egy hálózati tag tagját eseti felhatalmazással felkéri az ülés levezetésére.
		3. A Tanács ülés határozatképes, ha azon a hálózati tagok legalább 50%-a jelen van. Határozatképtelenség esetén új Tanács ülést kell összehívni, amelyre legkorábban 3 munkanappal később lehet sort keríteni.
		4. A Tanács a döntéseit a jelenlévő tagok egyszerű szótöbbségével, nyílt szavazással hozzák. Ez alól kivételt képez a szakmai vezetőség tagjainak megválasztása, mert ott titkos szavazást kötelező alkalmazni.
		5. A Tanács döntést hozhat a hálózati alapító dokumentum, azaz az Együttműködési Megállapodás, valamint jelen Ügyrend tartalmának megváltoztatásáról is, ám ebben az esetben a döntésnél valamennyi alapító tag legalább 60%-ának egyetértése szükséges.
		6. A Tanács a jelenlévők 75%+1 arányú döntésével jogosult kezdeményezni a szakmai hálózat kiválását a Pannónia Kincse Egyesületből a szakmai munka továbbfejlesztése érdekében. Ez esetben is a döntésnél valamennyi alapító tag legalább 60%-ának egyetértése szükséges.
		7. A hálózati tagok a döntéshozatalban személyesen - a jogi személyek képviselőik útján - vehetnek részt, azonban a tag írásbeli meghatalmazása alapján, az általa meghatározott személy is eljárhat.
		8. A döntéshozatal során minden hálózati tagnak egy szavazata van.
		9. Az ülésekről emlékeztető készül, amelynek elkészítése a Pannónia Kincse Leader Egyesület munkaszervezetvezetőjének feladata.
		10. A Tanács döntései közzétételre kerülnek a Pannónia Kincse Egyesület honlapján [(www.pkle.hu).](http://(www.pkle.hu).)
	2. A Hálózati **Tanács önállóan dönt** az alábbi kérdésekben:
		1. Együttműködési Megállapodás és Ügyrend dokumentumok elfogadása, módosítása.
		2. A szakmai vezetőség hálózati tag tagjainak megválasztása.
		3. A hálózati tagok felvétele, kizárása.
	3. A Hálózati **Tanács javaslatot tehet** az Egyesület felé az alábbi kérdésekben *(ezen esetekben egyesületi jóváhagyás szükséges)*:
		1. A Hálózat céljait, tevékenységét szolgáló egyesületi pályázatok beadása.
		2. A Hálózat tevékenységéhez kapcsolódó új programok indítása.
		3. A Hálózati tagok érdekeihez kapcsolódó egyesületi intézkedések megtétele.

A döntések előkészítésével és a Hálózati tagok döntéseinek végrehajtásának szervezésével egy 5 fős operatív testület, az ún. **szakmai vezetőség** foglalkozik. A szakmai vezetőség tagjai: 3 fő hálózati tag, a Pannónia Kincse Egyesület alelnöke és az Egyesület munkaszervezet vezetője. A szakmai vezetőség hálózati tag tagjait a Tanács választja titkos szavazással, a jelöltek bemutatkozását követően 2 év időtartamra.

* 1. A **szakmai vezetőség** üléseivel kapcsolatos **eljárás**i szabályok:
		1. Az üléseket a Pannónia Kincse Egyesület munkaszervezetvezetője hívja össze elektronikus úton és vezeti le. Ülés összehívását bármely szakmai vezetőségi tag kezdeményezheti az Egyesület elnöke felé.
		2. Szakmai vezetőségi ülés akkor tartható meg, ha azon legalább 3 fő szakmai vezetőségi tag jelen van, közülük legalább két fő a hálózati tag vezetőségi tag, továbbá a háromból az egyiknek minden esetben a Pannónia Kincse LEADER Egyesület alelnökének vagy munkaszervezet vezetőjének kell lennie.
		3. A szakmai vezetőség döntéseit a Tanács ülésekhez hasonlóan nyílt szavazással, egyszerű szótöbbséggel hozza. Az Egyesület alelnökének és a munkaszervezet vezetőjének a szakmai vezetőség ülésein összesen egy szavazata van, amit alapesetben az Egyesület elnöke, vagy az alelnök távollétében a munkaszervezet vezető gyakorol.

# Egyéb rendelkezések

* 1. A Hálózat a területileg illetékes LEADER Helyi Akciócsoport honlapján (jelenleg: [www.pkle.hu](http://www.pkle.hu)) folyamatosan közzéteszi a hálózattal kapcsolatos valamennyi releváns információt, különösen a Hálózat megalakulásával, működtetésével, valamint a hálózathoz való csatlakozással kapcsolatos tudnivalókat.
	2. A Hálózat tagjait a Pannónia Kincse LEADER Egyesület tartja nyilván. Az Egyesület a hálózati tagságról kérésre igazolást állít ki az érintett számára.
	3. A Hálózat javasolja tagjai számára, hogy működésük során törekedjenek az alábbi – számukra releváns – ajánlások betartására:
		1. A hálózati tag a tömegtermeléstől és a nagyüzemi termeléstől megkülönböztethető tevékenységet végezzen. Törekedjen a helyi termékek felhasználására és a tömegtermékek mellőzésére, ahol lehet.
		2. Tevékenysége során törekedjen a környezet védelmére, a hulladékok minimalizálására, az erőforrásokkal való takarékos gazdálkodásra, az újrahasznosításra, a megújuló energiák használatára.
		3. A lehető legegészségesebb élelmiszerek előállítása érdekében törekedjen a szakmai ajánlások betartására, az adalékanyagok és a vegyszerhasználat minimalizálására.

# Záró rendelkezések

* 1. Jelen ügyrend az elfogadása napján lép hatályba. Az ügyrend elfogadására a szakmai hálózat első Tanács ülésén kerül sor.
	2. A szakmai hálózat saját maga alkotja meg ügyrendjét. A szakmai hálózat bármikor dönthet jelen ügyrend módosításáról. Az aktuális ügyrend minden hálózati tag számára hozzáférhető [www.pkle.hu](http://www.pkle.hu) honlapon.
1. Fent felsorolt feltételeknek az Együttműködési Megállapodás aláírását követő 1 éven belül teljesülnie kell, amennyiben nem teljesül az Együttműködési Megállapodás megszűnésre kerül. [↑](#footnote-ref-1)